JÆGERSPRIS VANDVÆRK


Bestyrelsesberetning for 2018

I 2018 er der ikke sket den store udvikling i antallet af andelshavere i Jægerspris Vandværk a.m.b.a.
I 2017 endte vi på 987 andelshavere og ved udgangen af 2018 er vi på 991 andelshavere. 
I 2018 udpumpede vandværket ca.160.000 m³, hvilket er på niveau med de udpumpede mængder i 2017. I dette tal er inkluderet Novafos` område (Frederikssund Vand A/S), som tidligere blev forsynet fra det nedlagte Neder-Dråby Vandværk.
Noget af det udpumpede vand går desværre tabt i utætte ledninger og forbrug, der ikke bliver målt, som eksempelvis fyldning af brandbiler, prøvning af brandhaner, ledningsbrud, udskylning af ledninger efter brud o.l. I 2018 har vi solgt ca. 152.000 m3, hvilket giver os et tab på ca. 5 %. Det er ikke til at undgå, at der er et umålt forbrug – eller tab, men et tab på 5 % må siges at være OK.
Den helt store opgave for bestyrelsen i 2018 var udskiftningen af vores målere til de nye elektroniske målere. Både forberedelsen af udskiftningen i første halvår af 2018 og selve udskiftningen der startede efter sommerferien var store opgaver.
Og selv om man laver god planlægning og har de rigtige værktøjer til rådighed, opstår der altid uforudsete hændelser under vejs. Hændelser der giver forsinkelser. Målet var at blive færdige inden årsskiftet 2018/2019, og det lykkedes stort set. Ved årsskiftet manglede vi at udskifte ca. 20 målere (og her ved generalforsamlingen i 2019 er vi stort set færdige).
Det er bestyrelsens indtryk, at udskiftningen er forløbet stort set uden problemer for andelshaverene. De enkelte udfordringer der har været, har været omkring de ændringer nogle andelshavere har været nødt til at gennemføre i deres installationer for at leve op til vandværkets leveringsbestemmelser. Ud over at få skiftet målerne har vi således også fået gennemgået samtlige installationer omkring vores målere.
Når nu vi har skiftet til målere som kan fjernaflæses, så andelshaverene slipper for at skulle aflæse måleren selv, har det været særligt spændende hvor mange af de nye målere vi har kunne aflæse.
Stort set alle de nye målere sidder så fint, at vi kan aflæse dem ved at køre forbi huset. De enkelte målere vi ikke modtager signal fra, vil blive udstyret med en lille antenne der løser problemet. Den opgave løser vi i 2019.
Med de nye målere gør vi spildevandsafregning til Novafos nemmere. Den opgave behøver andelshaverne heller ikke spekulere mere på. Der er lavet en aftale med Novafos om, at vi afleverer de data vi aflæser til dem, så de kan lave en regning på spildevand. Og begge regninger kommer nu til at følge kalenderåret. Så den opgave kan vi også sætte kryds ved i 2018.
[bookmark: _GoBack]Samtidig med målerudskiftningen har vi i bestyrelsen snakket om den fremtidige måleraflæsning. Skal vi køre rundt og aflæse, eller skal vi have antenner op enkelte steder så aflæsningen finder sted automatisk. Hvis aflæsningen finder sted løbende, vil vi kunne tilbyde andelshaverene at holde øje med eget vandforbrug, utætheder o.l. i deres egen installation. Vi forventer at arbejde videre med dette i 2019, og sikkert gennemføre nogle tests af radioudstyr.
I 2018 brugte vi Blå Nat i byen som anledning til at snakke med andelshaverene om de nye målere, og vise de nye målere frem.
Selve vandværksdriften har ikke givet anledning til forstyrrelser i forhold til andelshaverene. De to beholdere vi har på vandværket, hvor vi filtrere vandet gennem sand, er blevet undersøgt. Bestyrelsen var usikre på, og beholderne var ved at være slidte i materialet, så der kunne opstå utætheder. De tests der er gennemført viser, at der ikke er grund til bekymring. Tankene kan holde mange år endnu.
Arbejdet med placering af den nye boringer er fortsat stille og roligt i 2018. Vi har været i god dialog med Kommunen og Stiftelsen, og vi har nu placering som vi er ved at undersøge nærmere. Inden vi går videre med at lave prøveboringer og nærmere analyser, skal vi være sikre på, at hverken Kommunen, de centrale myndigheder eller Stiftelsen senere vil have ønske om at standse processen. Med nye regler omkring fremtidig beskyttelse af vandværksboringer kommer processen til at tage lidt længere end forventet. De analyser o.l. der skal gennemføres hos os, bliver nemlig en slags generalprøve på, hvordan der skal arbejdes med denne slags sager i fremtiden.
En af de ting der har flyttet sig meget de seneste år, og har haft et særligt fokus, er rent drikkevand. Flere og flere vandværker oplever, at deres boringer kan være forurenet med stoffer der ikke tidligere har været i fokus som vandforurening. I bestyrelsen er vi meget opmærksomme på denne udvikling, og sørger for at vores kontrolprogrammer hele tiden er opdaterede. Mængden af stoffer vi skal undersøge for i fremtiden vil være stigende, og derfor bliver det også mere og mere vigtigt, at vi sikrer den bedst mulige placering af vores boringer i fremtiden.
På den administrative side har vi arbejdet med den nye persondataforordning og beredskabsplanen. Begge dele forventes færdige i 2019. Når disse dokumenter er på plads, lever vi både op til reglerne om hvordan vi behandler personfølsomme oplysninger, og vi har forholdt os til hvad vi vil gøre ved forskellige kritiske hændelser i forhold til at kunne lavere rent drikkevand til andelshaverene.
Opgaverne med at arbejde med persondataforordningen og beredskabsplanen er ikke opgaver vi møder hver dag i forbindelse med driften af vandværket. Derfor er det opgaver, der opleves tunge at arbejde med. Det er heldigvis ikke opgaver, der skal løses hvert år, men der er en tendens til, at der kommer flere og flere af disse tunge opgaver, da der er et stigende fokus på sikkerhed, rent drikkevand o.l.
Når bestyrelsen kigger ind i det nye år, bliver den væsentligste opgave placeringen – og forhåbentlig etableringen af vores nye boring, samt planlægningen af fremtidig vedligehold på vores ledningsnet.
Afslutningsvis vil jeg gerne takke den samlede bestyrelse, vores suppleanter, vores revisor og revisorsuppleant samt vores eksterne samarbejdspartnere for et godt samarbejde i årets løb.
Og dermed vil jeg overlade denne 108. beretning til generalforsamlingens behandling. 
På bestyrelsens vegne
Jan Andersen, Formand


